TSE ปิดเช้าพุ่ง 6% โบรกอัพกำไรปี 64 โต 67% ชี้บุ๊กขายโรงไฟฟ้าญี่ปุ่นหนุน ชูเป้า 3.30 บ.
TSE ปิดเช้าพุ่ง 6% โบรกอัพกำไรปี 64 โต 67% แตะ 705 ลบ. ชี้บุ๊กขายโรงไฟฟ้าญี่ปุ่นหนุน เตรียมลงทุนโครงการพลังงานแสงอาทิตย์เพิ่ม หวังเข้ามาช่วยรักษาระดับรายได้
22 ก.พ. 2565

ผู้สื่อข่าวรายงานว่าวันนี้ (22 ก.พ. 2565) ราคาหุ้นบริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE ปิดภาคเช้า อยู่ที่ระดับ 2.66 บาท เพิ่มขึ้น 0.14 บาท หรือ 5.56% โดยทำจุดสูงสุดที่ 2.84 บาท และทำจุดต่ำสุดที่ 2.62 บาท ด้วยมูลค่าการซื้อขาย 312.56 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (14 ธ.ค. 2564) ว่า บริษัทฯ มีโอกาสได้รับผลดีเนื่องจากอยู่ระหว่างการเจรจาเพื่อเข้าลงทุนซื้อโครงการ Solar farm เพิ่มเติมหลายโครงการ ในไทยและเวียดนามซึ่งมีโอกาสสูงที่จะบรรลุข้อตกลง ซึ่งทางฝ่ายวิจัยปรับประมาณการกำไรสุทธิปี 2564 ขึ้น 16% จากเดิมมาอยู่ที่ 705 ล้านบาท เพิ่มขึ้น 67% จากงวดเดียวกันของปีก่อน จากการรับรู้กำไรจากการขายโรงไฟฟ้าในญี่ปุ่น พร้อมทั้งปรับลดประมาณการกำไรสุทธิปี 2565 ลงจากเดิม 8% มาอยู่ที่ 576 ล้านบาท ลดลง 18% จากงวดเดียวกันของปีก่อน หลังจากการขาย Solar farm ในญี่ปุ่นออกไปและไม่มีกำไรจากการขายโรงไฟฟ้าเหมือนในปี 2564
ขณะที่การลงทุนในโครงการหลักได้แก่การลงทุนในโครงการ Onikoube ซึ่งเป็นโรงไฟฟ้าพลังงานแสงอาทิตย์ขนาดใหญ่ในญี่ปุ่น โดยมีสัญญารับซื้อไฟฟ้าที่ 133 MW ปัจจุบันอยู่ระหว่างการก่อสร้าง (ประมาณ 49% ณ สิ้นไตรมาส 3/2654และคาดจะคืบหน้าได้ประมาณ 55-60% ในสิ้นปี 2564) และคาดจะเริ่ม COD ได้ประมาณไตรมาส 4/2565 / ไตรมาส 1/2566 ตามแผน ทั้งนี้โครงการนี้จะเข้ามาช่วยรักษาระดับรายได้ของบริษัทฯ ทดแทนโรงไฟฟ้าในไทยที่มีกำลังการผลิตตามสัญญาที่ 80 MW ซึ่งจะมีรายได้ลดลงเพราะ Adder ส่วนเพิ่มราคารับซื้อไฟฟ้าจะทยอยหมดอายุตั้งแต่ปี 2566 เป็นต้นไป
สำหรับราคาหุ้น Outperform SET 3% ในช่วง 1 เดือนที่ผ่านมา เพราะ TSE ก่อสร้างโครงการ Onikoube ได้ตามแผน รวมถึงบริษัทอยู่ระหว่างเจรจา เพื่อซื้อโครงการใหม่ๆ ซึ่งคาดว่าจะช่วยให้บริษัทมี Growth story ในอนาคต รวมถึงราคาหุ้นค่อนข้างต่ำมีค่า PER ที่ 8 เท่า ยังคงให้คำแนะนำ “ซื้อ” ราคาเป้าหมาย 3.30 บาท